CELEX: 32020D0960
Language: lt
Date: 1593388800000
Title: Tarybos sprendimas (Euratomas) 2020/960 2020 m. birželio 29 d. dėl 2020–2023 m. papildomos Peteno stipriasraučio reaktoriaus mokslinių tyrimų programos, kurią Europos atominės energijos bendrijai įgyvendins Jungtinis tyrimų centras, patvirtinimo

3.7.2020   
               
               
                  LT
               
               
                  Europos Sąjungos oficialusis leidinys
               
               
                  L 211/14
               
            
         TARYBOS SPRENDIMAS (Euratomas) 2020/960
         2020 m. birželio 29 d.
         dėl 2020–2023 m. papildomos Peteno stipriasraučio reaktoriaus mokslinių tyrimų programos, kurią Europos atominės energijos bendrijai įgyvendins Jungtinis tyrimų centras, patvirtinimo
         EUROPOS SĄJUNGOS TARYBA,
         atsižvelgdama į Europos atominės energijos bendrijos steigimo sutartį, ypač į jos 7 straipsnį,
         atsižvelgdama į Europos Komisijos pasiūlymą,
         pasikonsultavusi su Mokslo ir technikos komitetu,
         kadangi:
         
                     (1)
                  
                  
                     Peteno stipriasrautis reaktorius (toliau – HFR) yra svarbus Bendrijos medžiagotyros ir bandymų, branduolinės medicinos ir branduolinių reaktorių saugos mokslinių tyrimų srityje išteklius;
                  
               
                     (2)
                  
                  
                     HFR veikla buvo finansuojama pagal keletą papildomų mokslinių tyrimų programų. Naujausia papildoma mokslinių tyrimų programa, nustatyta Tarybos sprendimu (Euratomas) 2017/956 (1) ketveriems metams, baigėsi 2019 m. gruodžio 31 d.;
                  
               
                     (3)
                  
                  
                     HFR svarba nemažėja, nes jis tebėra nepakeičiamas Bendrijos mokslinių tyrimų infrastruktūros objektas tokiose srityse kaip branduolinių reaktorių saugos didinimas, sveikatos priežiūra (įskaitant medicinos moksliniams tyrimams skirtų medicininių izotopų kūrimą), branduolių sintezė, fundamentiniai moksliniai tyrimai, mokymo veikla ir atliekų tvarkymas, įskaitant galimybę tirti Europai svarbioms reaktorių sistemoms skirto branduolinio kuro saugos aspektus, todėl jam toliau, t. y. iki 2023 m. pabaigos, turėtų būti teikiama parama pagal papildomą mokslinių tyrimų programą;
                  
               
                     (4)
                  
                  
                     kadangi HFR švitinimo pajėgumai ypač domina bendrovę Nuclear Research and consultancy Group V.O.F. (NRG) ir įstaigą Commissariat à l’énergie atomique et aux énergies alternatives (CEA), kurios yra programą vykdysiančios atitinkamai Nyderlandų ir Prancūzijos atstovės, jos susitarė finansuoti visą 2020–2023 m. papildomą HFR skirtą mokslinių tyrimų programą asignuotųjų pajamų forma teikiamais įnašais į Sąjungos bendrąjį biudžetą;
                  
               
                     (5)
                  
                  
                     tais įnašais turėtų būti finansuojama HFR veikla siekiant remti mokslinių tyrimų programą ir nuolatinį HFR veikimą bei techninę priežiūrą. Jei prieš pateikdamas saugios konservacijos būklės deklaraciją operatorius NRG Nyderlandų nacionalinei reguliavimo institucijai pateiktų oficialų pranešimą apie galutinį reaktoriaus išjungimą, dar neatlikti mokėjimai ir visi Komisijos lėšų pareikalavimai turėtų būti sustabdyti;
                  
               
                     (6)
                  
                  
                     siekiant užtikrinti papildomų mokslinių tyrimų programų tęstinumą ir sklandų 2020–2023 m. papildomos HFR skirtos mokslinių tyrimų programos veikimą, šis sprendimas turėtų būti taikomas nuo 2020 m. sausio 1 d. Iš dalies įnašų pagal 2020–2023 m. HFR skirtą papildomą mokslinių tyrimų programą turėtų būti leidžiama padengti 2020 m. veiklos išlaidas;
                  
               
                     (7)
                  
                  
                     Jungtinio tyrimų centro valdytojų taryba pateikė savo išankstinę nuomonę (2) pagal Komisijos sprendimo 96/282/Euratomas 4 straipsnio 2 dalį (3),
                  
               PRIĖMĖ ŠĮ SPRENDIMĄ:
         
            1 straipsnis
            Su Peteno stipriasraučio reaktoriaus (toliau – HFR) veikla susijusi papildoma mokslinių tyrimų programa (toliau – programa), kurios tikslai išdėstyti I priede, patvirtinama ketveriems metams, šį laikotarpį pradedant skaičiuoti nuo 2020 m. sausio 1 d.
         
         
            2 straipsnis
            Programos vykdymo išlaidos (numatoma suma –27 854 000 EUR) finansuojamos vien Nyderlandų ir Prancūzijos įnašais atitinkamai per NRG ir CEA. II priede nurodyta, kaip ši suma paskirstoma. Šis įnašas pagal Europos Parlamento ir Tarybos reglamento (ES, Euratomas) 2018/1046 21 straipsnio 2 dalies a punkto i papunktį laikomas asignuotosiomis pajamomis (4).
         
         
            3 straipsnis
            
               1.   Už programos valdymą atsakinga Komisija. Šiuo tikslu ji naudojasi Jungtinio tyrimų centro paslaugomis.
            
            
               2.   Komisija nuolat informuoja Jungtinio tyrimų centro valdytojų tarybą apie programos įgyvendinimą.
            
         
         
            4 straipsnis
            Jei, prieš pateikdama saugios konservacijos būklės deklaraciją, NRG Nyderlandų nacionalinei reguliavimo institucijai pateikia oficialų pranešimą apie galutinį HFR išjungimą, Nyderlandų ir Prancūzijos pareigos atlikti tolesnius mokėjimus per atitinkamai NRG ir CEA, taip pat Komisijos pagal šį sprendimą pateikti lėšų pareikalavimai yra sustabdomi.
         
         
            5 straipsnis
            Pasibaigus programai, Komisija pateikia Europos Parlamentui ir Tarybai galutinę šio sprendimo įgyvendinimo ataskaitą.
         
         
            6 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. sausio 1 d.
         
         
            7 straipsnis
            Šis sprendimas skirtas valstybėms narėms.
         
         
            Priimta Briuselyje 2020 m. birželio 29 d.
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2017 m. gegužės 29 d. Tarybos sprendimas (Euratomas) 2017/956 dėl 2016–2019 m. papildomos stipriasraučio reaktoriaus mokslinių tyrimų programos, kurią Europos atominės energijos bendrijos vardu įgyvendins Jungtinis tyrimų centras, patvirtinimo (OL L 144, 2017 6 7, p. 23).
         
            (2)  2019 m. gruodžio 18 d. nuomonė.
         
            (3)  1996 m. balandžio 10 d. Komisijos sprendimas 96/282/Euratomas dėl Jungtinio tyrimų centro reorganizavimo (OL L 107, 1996 4 30, p. 12).
         
            (4)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
      
      
         
            I PRIEDAS
            MOKSLINIAI IR TECHNOLOGINIAI TIKSLAI
            Pagrindiniai programos tikslai:
            
                        1.
                     
                     
                        užtikrinti saugią ir patikimą HFR veiklą, kad būtų užtikrinamas neutronų srauto tiekimas eksperimentiniams tikslams;
                     
                  
                        2.
                     
                     
                        sudaryti sąlygas mokslinių tyrimų institutams veiksmingai panaudoti HFR įvairiose srityse: branduolinių reaktorių saugos didinimo, sveikatos priežiūros (įskaitant medicininių izotopų kūrimą), branduolių sintezės, fundamentinių mokslinių tyrimų, mokymo ir atliekų tvarkymo, įskaitant galimybę tirti su Europai svarbioms reaktorių sistemoms skirto branduolinio kuro sauga susijusius klausimus.
                     
                  
      
      
         
            II PRIEDAS
            ĮNAŠŲ PASKIRSTYMAS
            Įnašus programai įgyvendinti teikia Nyderlandai ir Prancūzija.
            Įnašai paskirstomi taip:
            Nyderlandai – 26 654 000 EUR;
            Prancūzija – 1 200 000 EUR;
            bendra suma – 27 854 000 EUR.
            Šie įnašai mokami į bendrąjį Sąjungos biudžetą ir skiriami šiai programai. Dalis pagal šią papildomą programą teikiamų įnašų taip pat gali būti panaudota 2020 m. patirtoms su HFR veikla susijusioms išlaidoms padengti remiantis darbo programa, dėl kurios turi susitarti įnašus teikiančios valstybės narės ir Komisija.
            Minėti įnašai yra fiksuoto dydžio ir, kintant reaktoriaus veiklos, techninės priežiūros ir eksploatavimo nutraukimo išlaidoms, neperžiūrimi.